**Szombathely Megyei Jogú Város Önkormányzata Közgyűlésének …/2014. (…) önkormányzati rendelete**

**a városi képviselők, bizottsági elnökök, tagok valamint a tanácsnok tiszteletdíjának, természetbeni juttatásainak megállapításáról**

Szombathely Megyei Jogú Város Önkormányzatának Közgyűlése a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva az önkormányzati képviselők és bizottsági tagok tiszteletdíjáról és juttatásairól az alábbi rendeletet alkotja:

1. §

E rendelet hatálya kiterjed Szombathely Megyei Jogú Város Önkormányzata Közgyűlése önkormányzati képviselő tagjának (a továbbiakban: önkormányzati képviselő) és a Közgyűlés bizottsága (a továbbiakban: bizottság) nem képviselő tagjának pénzbeli és természetbeni juttatásaira.

2. §

(1) Az önkormányzati képviselő tiszteletdíja – amennyiben nem tagja bizottságnak – havonta bruttó 150.000,- Ft.

(2) Az önkormányzati képviselő tiszteletdíja egy bizottsági tagság után havonta bruttó 50.000,- Ft összeggel növekszik.

(3) A (2) bekezdésben meghatározott növekmény összeg az önkormányzati képviselőt legfeljebb kettő bizottsági tagság után illeti meg.

(4) A 2. § (2)-(3) bekezdés a bizottság elnökére és a tanácsnokra nem alkalmazható.

(5) Az önkormányzati képviselő tiszteletdíja, amennyiben az önkormányzati képviselő bizottság elnöke, havonta bruttó 250.000,- Ft.

(6) Az önkormányzati képviselő tiszteletdíja, amennyiben az önkormányzati képviselő tanácsnok, havonta bruttó 250.000,- Ft. Ha a tanácsnok önkormányzati képviselő egyidejűleg bizottság elnöke is, úgy a bizottság elnökének járó, (5) bekezdésben meghatározott tiszteletdíj is megilleti.

(7) A bizottság nem képviselő tagjának tiszteletdíja havonta bruttó 60.000,- Ft.

(8) Az önkormányzati képviselő, valamint a bizottság nem képviselő tagjae minőségéből eredő feladatainak ellátásával – így különös tekintettel a közgyűlésen, bizottsági ülésen való részvétellel – összefüggő munkabér-kiesésének megtérítésére a polgármesterhez címzett nyilatkozatával nyújthat be igényt. Az igénybejelentéshez csatolni kell a bérkiesésre vonatkozó munkáltatói igazolást.

3. §

(1) A bizottság elnöke a Polgármesteri Hivatal flottájához tartozó mobiltelefon használatára jogosult.

(2) A bizottság elnöke díj megfizetése nélkül telefonálhat és küldhet szöveges üzenetet (sms) bármely belföldi hálózatba, valamint a mobiltelefonon ingyenes internethasználat illeti meg.

(3) Külföldre és külföldről irányuló hívásainak, szöveges üzeneteinek díját a bizottság elnöke köteles megtéríteni.

4. §

(1) E rendelet a kihirdetését követő napon lép hatályba.

(2) E rendelet hatálybalépésével egyidejűleg hatályát veszti a városi képviselők, bizottsági tagok, bizottsági elnökök és a tanácsnokok tiszteletdíjáról és természetbeni juttatásáról szóló 29/2006. (IX. 7.) önkormányzati rendelet.

|  |  |
| --- | --- |
| Dr. Puskás Tivadar | Dr. Gaál Róbert |
| polgármester | jegyző |